ડીઝલના વાહનોથી થતાં પ્રદૂષણના મામલે હાઇકોર્ટ સમક્ષ થયેલી જાહેરહિતની અરજીમાં દિલ્હીની જેમ અમદાવાદમાં પણ ભયંકર પ્રદૂષણ ફેલાઇ ગયાની ચિંતા વ્યક્ત કરવામાં આવી છે. જે માત્ર પર્યાવરણ જ નહીં પરંતુ લોકોના સ્વાસ્થ્ય સામે પણ જોખમ ઊભું કરી રહ્યું છે. તેથી ડીઝલથી AMTS, BRTS, ભારે માલવાહક વાહનો, છકડા, ઓટોરિક્ષા, 10 વર્ષ જૂની બસ, ટ્રક, ટેક્સી, ફોર વ્હીલર્સ ઉપરાંત 15 વર્ષ જૂના પેટ્રોલથી ચાલતાં વાહનો ઉપર પ્રતિબંધ મૂકવા અને તેમને CNGમાં ફેરવી પર્યાવરણ અને લોકોના સ્વાસ્થ્યનું રક્ષણ કરવાની દાદ માગવામાં આવી છે. હાઇકોર્ટના ચીફ જસ્ટિસ આર. સુભાષ રેડ્ડી અને જસ્ટિસ વી.એમ. પંચોલીની ખંડપીઠે રિટની સુનાવણી બાદ રાજ્ય સરકારના ટ્રાન્સપોર્ટ વિભાગના સચિવ, ટ્રાન્સપોર્ટ કમિશનર અને ગુજરાત પોલ્યુશન કંટ્રોલ બોર્ડના સેક્રેટરીને નોટિસ પાઠવી વધુ સુનાવણી 12મી સપ્ટેમ્બરે મુકરર કરી છે.